Hunermend û roşnvîranê Kurdan şaristanê Kolnî yê Almanya de kom bîyî û yewîya neteweyî muneqeşa kerde. Her parçeyê Kurdîstanî ra zaf kesî tewrê kombîyayîşî bîyî.
Kombîyayîşî ra dima 47 hunermenda, nuştox, zanyar û akademîsyenan deklarasyonêko hempar weşana. Deklarasyonî de bale ameye antene hêrişanê vera Rojawanî  ser û venga pêro hêzan ame kerdene ke binê banê yewîya neteweyî de kom bibê.
Deklarasyonî de nê çîyî ameyî parekerdene:
"Ma dinyayêka winasêne de yê ke dormeyê ma bi barbarîye, mergî û kerdişanê vera merdimîye ame girewtene. Nê dewirî de têna çîyêk seba ma yeno waştene; nêciwîyayîş. Ma bi hawayêkê eşkera vînenê ke şexsê şarê kurdî de qirkerdişêk dest pêkerd. Serekê nê qirkerdişî zî Dewleta Tirke bi xo ya.Tabloyo ke vejîya meydan tede aseno ke waştişê înan bi temamî çinkerdişê kurdan o. Dewleta Tirke çayê dinya de beno wa bibo wazena destkewteyanê kurdan, estbîyayîşê kurdan û statûyê kurdan çin bika û înan seba xo sey dişmenan vînena.  Hunermend û roşnvîrî pawitoxê merdimîye, roştîye, hêvî û azadîye yê. Ma sey hunermend û roşnvîranê kurdan pawenê ke hunermend û roşnvîrê dinya ma teyna nêverdê û vera qirkerdişê kurdan tewirê xo bimojnê. Ma pê bawer ê ke şima do goş bidê ma ser û nê prosesî de şarê ma têna nêverdê.
Ma hunermend û roşnvîrî seba ke ruhê ma, keda ma û renganê ma biresê yewbînan ma dest pê awankerdişê yewbîyayîşêkê xurt kerd. Ma hêvî kenê ke na yewîye tesîrê her kesî do bikê. Yewîye û têkoşînê hemparî ra ber, ma destkewteyanê estbîyayîşî vîndî kenê nêeşkenê nînan bipawê. Eke destkewteyê kurdan bêrê pawitene no bi têkoşînê hemparî, bi hêz û serkewtişê têkoşînî û bi yewîya neteweyî do bibo. Ganî rewşa parçebîyaye meydanî ra bêro wedaritene. Ma sey hunermend û roşnvîranê kurdan ê ke xo sey wîjdanê komelî vînenê venga pêro hêzanê berpirsîyaran kenê ke seba yewîya neteweyî kom bibê."
Nameyê hunermend û roşnvîranê ke vengdayîşo hempar kerd wina yê:
